CELEX: 32021D0325
Language: lt
Date: 2021-02-22 00:00:00
Title: Tarybos įgyvendinimo sprendimas (ES) 2021/325 2021 m. vasario 22 d. dėl Europos Centrinio Banko priežiūros valdybos pirmininko pavaduotojo skyrimo

2021 2 24   
               
               
                  LT
               
               
                  Europos Sąjungos oficialusis leidinys
               
               
                  L 64/6
               
            
         TARYBOS ĮGYVENDINIMO SPRENDIMAS (ES) 2021/325
         2021 m. vasario 22 d.
         dėl Europos Centrinio Banko priežiūros valdybos pirmininko pavaduotojo skyrimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika, (1) ypač į jo 26 straipsnio 3 dalį,
         kadangi:
         
                     (1)
                  
                  
                     2013 m. spalio 15 d. Taryba priėmė Reglamentą (ES) Nr. 1024/2013, kuriuo Europos Centriniam Bankui (toliau – ECB) pavedami specialūs uždaviniai, susiję su rizikos ribojimu pagrįstos kredito įstaigų priežiūros politika;
                  
               
                     (2)
                  
                  
                     už ECB pavestų uždavinių planavimą ir vykdymą turėtų visapusiškai atsakyti jo Priežiūros valdyba, kurią sudaro jos pirmininkas, pirmininko pavaduotojas ir keturi ECB atstovai, taip pat po vieną kiekvienos dalyvaujančios valstybės narės nacionalinės kompetentingos institucijos atstovą;
                  
               
                     (3)
                  
                  
                     Priežiūros valdyba yra itin svarbus organas ECB vykdant priežiūros užduotis pagal Bendrą priežiūros mechanizmą. Todėl Reglamentu (ES) Nr. 1024/2013 Tarybai suteikti įgaliojimai paskirti Priežiūros valdybos pirmininką ir pirmininko pavaduotoją;
                  
               
                     (4)
                  
                  
                     2019 m. spalio 4 d. Įgyvendinimo sprendimu (ES) 2019/1671 (2) Taryba Priežiūros valdybos pirmininko pavaduotoju paskyrė Yves MERSCH. Priežiūros valdybos pirmininko pavaduotojo kadencija baigėsi 2020 m. gruodžio 14 d.;
                  
               
                     (5)
                  
                  
                     laikydamasis Reglamento (ES) Nr. 1024/2013 26 straipsnio 3 dalies, ECB, išklausęs Priežiūros valdybą, Europos Parlamentui turi pateikti pasiūlymą dėl Priežiūros valdybos pirmininko pavaduotojo, kuris turi būti renkamas iš ECB vykdomosios valdybos narių, skyrimo. ECB tokį pasiūlymą pateikė 2020 m. gruodžio 18 d., o Europos Parlamentas jį patvirtino 2021 m. vasario 8 d.,
                  
               PRIĖMĖ ŠĮ SPRENDIMĄ:
         
            1 straipsnis
            Frank ELDERSON skiriamas Europos Centrinio Banko priežiūros valdybos pirmininko pavaduotoju penkerių metų laikotarpiui nuo 2021 m. vasario 24 d.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. vasario 22 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 287, 2013 10 29, p. 63.
         
            (2)  2019 m. spalio 4 d. Tarybos įgyvendinimo sprendimas (ES) 2019/1671 dėl Europos Centrinio Banko Priežiūros valdybos pirmininko pavaduotojo skyrimo (OL L 256, 2019 10 7, p. 8).